  Виталий Пронин Удмурт кылэз дышетӥсьёс тодматско Удмурт шаерен10-тӥ июльысен 31-тӥ июлёзь кунсьӧр егитъёс Удмурт кун университетын анай кылмес дышето.3 арня ӵоже соос, лекциосы сяна, ветлӥзы но ветлозы на шаермылэн пӧртэм сэрегъёсаз: Дэрие, Воткае, Кезэ, «Лудорвай» музее, Можга ёросысь Пазялэ, Кияса ёросысь Уддядие, Пичи Пурга ёросысь Тылое, быгатӥсь удмурт нылпиос доры «Шундыкар» лагере. Одно ик тодматскозы Ижкарысь К. Герд нимо, М. Калашников нимо музейёсын, Киужъёсъя элькун центрен но трос мукетыныз. Сыӵе узыр программа сярысь сюлмаськизы Удмурт кун университетысь удмурт филология факультетысь дышетӥсьёс, тужгес но - курсъёс понна кыл кутӥсь Дмитрий Ефремов. Дмитрий Анатольевич 7-тӥ арзэ ни таӵе дышетонэз мылысь-кыдысь радъя. Юртто солы кураторъёс: Ирина Зангарик но Света Лебедева.Вераны кулэ, кун сьӧрысь егитъёс понна удмурт кылъя курсъёс туэ 14-тӥзэ радъясько. Отчы вуылӥзы ни Россилэн но дуннелэн пӧртэм каръёсысьтыз но улосъёсысьтыз студентъёс. Туэ Венгриысь, Финляндиысь, Австриысь, Германиысь, Франциысь, Болгариысь но Япониысь лыктӥзы!Туж шумпотӥсько: 13-тӥ-14-тӥ июле мон доры куное Германиысь эше Юлия Хюбнер вуылӥз. Со но али удмуртэз дышетэ, вераське ни. Юлия дышетске магистратураын Гёттинген университетысь фин-угор люкетын, отчыозь йылпумъяз Грайфсвальд университетэз. Со ӟеч вераське немец, англи, фин, эстон, венгер но швед кылъёсын.Вордӥськем гуртам - Кияса ёросысь Уддядие - кунсьӧр эшъёсме нуллэме ӧй вал на. Паймоно кадь: ӵужанаеным-ӵужатае но мукет ӵыжы-выжыосы, немец кылэз тодытэк, удмуртэз рос-прос валасьтэм Юлияен 2 нунал куспын огкыл шедьтӥзы! Куномы туж ческытэн сииз узы-боры но удмурт пӧрамъёсыз, садысь горд сутэр бичаны юрттӥз, паймыса учкиз чипы-курегъёс шоры, пичи нылпи кадь шумпотыса, вуэ пыриз.Нош кыӵе тунсыко потӥз Уддядиысь эшъёсылы Германиысь куноен тодматскыны: рос-прос немец кылэз уг тодо ке но, маке вераны тыршо, возьмато, школаын кӧня ке сое дышетӥзы шуыса.Алнашын но Юлиялы ваньмыз тунсыко потӥз: бакчаын будӥсь картошка но, урамын бызьылӥсь парсьпи но, кисьмась емышъёс но. Ми, гуртын будыса, адӟиськом, кызьы кисьма улмо яке кызьы кубиста йыръяське. Нош Европаын музъемъёс пичиесь, соин троссэ сиён-юонэз адямиос базарысь басьто, асьсэос уг будэто.Эшеным ӵош вуылӥм Кам дуре. Юлия туж яратэ вылэм шурын пыласькыны. Мон пыдме колай гинэ, юзыр-кезьыр луи, берен потэме потӥз. Нош эше шумпотыса пылаське: тон, пе, уд тодӥськы, кыӵе вуэ мон октябре Германиын пыри! Соку кезьыт вал, нош али Камын шуныт. Медаз кынмы шуыса, Юлия тодаз вае октябре вуэ пыремзэ но соку ик шунытгес луэ, пе.Кам дурысь бертыкумы, ӵыжы-выжыосы доры кожим. Соос милемыз куно каризы, пӧрамъёсын утялтӥзы. Юлия паймиз, родняосы сыӵе трос но ваньзы капчи мылкыдын сое пумитазы шуыса. Огпол гинэ кылэме ӧй вал ни: немецъёс азьвыл ик быдэс арлы план лэсьто. Декабре соос тодо ни, апреле яке июле, кылсярысь, ӵыжы-выжыоссы доры мынозы шуыса, соосыз но азьвыл ик малпасько, маин куно карозы матысь адямиоссэс. Нош милям, йыре кыӵе ке малпан лыктӥз ке, ӝыны час ортчыса, ми сое, рос-прос малпаськытэк, быдэстыны быгатӥськом.Шумпотӥсько, дорам Юлия вуылӥз шуыса. 2 нунал ӵоже куномес лымшор удмуртъёслэн культураенызы матысьгес тодматӥм, со аслыз трос выльзэ усьтӥз но тодӥз. Со сяна, мон волятӥ немец кылме, нош со - удмуртсэ.Лена РябинаТуспуктӥз Ирина Зангарик  